Et flertal i Folketinget har indgået en aftale, der betyder, at der også bliver delt post ud efter nytår.

Den nuværende aftale med Post Danmark udløber den 31. december, men der er endnu ikke lavet en ny. Derfor har det været nødvendigt at lave en midlertidig aftale for et halvt år. For at sikre samme serviceniveau som i dag kræver det mere end 100 millioner kroner. De penge har Socialdemokraterne, SF, De Radikale og Konservative aftalt at sætte af. Det er sket gennem et aktstykke i Finansudvalget, som er blevet vedtaget i dag.

Transportminister Benny Engelbrecht (S) beklager, at regeringen er kommet så sent i gang med forhandlinger, at det nu er blevet nødvendigt med en midlertidig aftale for et halvt år.

Han vil i starten af 2020 indkalde til forhandlinger om en aftale, der kan træde i kraft, når den midlertidige aftale udløber den 30. juni 2020.

- Jeg står gerne ved, at jeg godt kunne være kommet i gang tidligere med at lave den midlertidige forlængelse. Det har jeg også tilkendegivet over for Folketinget.

- Udfordringerne med PostNord var langt større, da jeg tiltrådte, end jeg havde forventet. Og derfor må jeg også bare sande, at det optimale havde været, at der var blevet lavet en løsning før valget, siger han til Ritzau.

Man skulle tro, det var 1920

Venstres finansordfører, Troels Lund Poulsen, oplyser over for Ritzau, at hans parti ikke har stemt for aktstykket.

- Vi er i en situation, hvor vi med de oplysninger, som ministeren har givet til os, ikke kan tilslutte os det aktstykke. Og det skyldes ikke mindst, at han selv har givet udtryk for, at han ikke har tillid til PostNord, siger han.

Liberal Alliance er heller ikke med i aftalen. Partiets finansordfører Ole Birk Olesen mener, at de ekstra millioner til den midlertidige aftale reelt betyder, at skatteyderne nu skal betale for, at der bliver bragt breve ud.